Ehdotus EUROOPAN PARLAMENTIN JA NEUVOSTON ASETUS asetuksen (EY) 1228/2003 muuttamisesta sen päivämäärän osalta, josta alkaen tiettyjä säännöksiä sovelletaan Sloveniaan

(komission esittämä)

PERUSTELUT

1. Kyseiset säännökset

Verkkoon pääsyä koskevista edellytyksistä rajat ylittävässä sähkön kaupassa annetun Euroopan parlamentin ja neuvoston asetuksen 1228/2003/EY (jäljempänä 'asetus') tavoitteena on vahvistaa oikeudenmukaiset säännöt rajat ylittävää sähkökauppaa varten ja edistää näin kilpailua sähkön sisämarkkinoilla kansallisten ja alueellisten markkinoiden erityispiirteet huomioon ottaen. Tämä edellyttää yhdenmukaistettujen periaatteiden vahvistamista sille, miten kansallisten siirtoverkkojen kesken käytettävissä oleva yhteenliitäntöjen kapasiteetti jaetaan.

Asetuksen 6 artiklan 1 kohdan mukaan "verkon ylikuormitusongelmiin on puututtava syrjimättömin markkinaehtoisin ratkaisuin, jotka antavat markkinaosallistujille ja siirtoverkonhaltijoille tehokkaita taloudellisia signaaleja".

Asetuksen liitteenä ovat "Käytettävissä olevan kansallisten verkkojen välisten yhteenliitäntöjen siirtokapasiteetin hallintaa ja jakamista koskevat suuntaviivat", joiden "Yleistä"-luvun 1-4 kohdassa olevat säännöt liittyvät suoraan 6 artiklan yleiseen säännökseen ja ovat sen yksityiskohtaisia täytäntöönpanosääntöjä.

Asetusta sovelletaan sen 15 artiklan mukaan 1. heinäkuuta 2004 alkaen.

2. Muutoksen soveltamisala ja perustelut

Slovenian tasavalta on pyytänyt komissiolta asetuksen muuttamista siten, että Slovenia voi jatkaa nykyisen järjestelmänsä soveltamista 1. heinäkuuta 2007 asti ylikuormitusongelmien hallintaan yhteenliitännöissä Itävallan ja Italian rajoilla. Tällä hetkellä Slovenia jakaa puolet näiden kahden yhteenliitännän käytettävissä olevasta kokonaiskapasiteetista soveltaen nykyistä järjestelmää. Siirtoverkonhaltioiden välisen sopimuksen mukaan toisen puoliskon jakaa Italian/Itävallan verkonhaltija.

Slovenian nykyisessä järjestelmässä on periaatteena, että jos kapasiteetin kokonaiskysyntä ylittää käytettävissä olevan kapasiteetin (ylikuormitus), kapasiteetti jaetaan hakijoille suhteellisuusperustetta noudattaen (myönnettyjä kapasiteettimääriä supistetaan suhteessa). Kapasiteetti jaetaan ilmaiseksi. Kapasiteettia voivat hakea slovenialaiset kuluttajat (Itävallan rajalla) ja Slovenian sähköntuottajat (Italian rajalla). Haettavan kapasiteetin on oltava vähintään 1 MW (mikä käytännössä sulkee kuluttajapuolella pois pienkuluttajat, erityisesti kotitaloudet).

Tällaista järjestelmää ei voida pitää asetuksen mukaisena syrjimättömänä, markkinaehtoisena ratkaisuna.

Slovenia perustelee pyyntöään seuraavasti:

- Itävallan rajan osalta suhteellisuusperusteen käytön seurauksena kapasiteettia on jaettu suurille, energiaa paljon kuluttaville yritysasiakkaille maan pohjoisosassa, erityisesti alumiinin ja teräksen tuottajille. Jos kapasiteetti jaettaisiin markkinaehdoin esimerkiksi huutokaupalla, sitä ei enää voitaisi tarjota ilmaiseksi. Tällöin kyseisten yritysten tuotantokustannukset nousisivat, mikä vähentäisi niiden kilpailukykyä lyhyellä aikavälillä ja vaarantaisi niiden rakenneuudistuksen viimeisen vaiheen, joka on parhaillaan käynnissä.

- Italian rajan osalta kapasiteetin nykyinen jako antaa sähköntuottajille mahdollisuuden myydä osan tuotannostaan Italian markkinoilla ja hyötyä (Slovenian hintoihin verrattuna) korkeammasta sähkön hintatasosta Italiassa. Jos kapasiteettia ei jaettaisi ilmaiseksi vaan markkinaehtoisin hinnoin, lisäkustannukset olisivat lähellä Italian ja Slovenian markkinoiden välistä nykyistä hintaeroa. Erityisesti yhdellä tuottajalla - Slovenian suurimmalla sähköntuottajalla - on taakkanaan suuret kustannukset, jotka johtuvat EY:n säännöstön edellyttämistä investoinneista ympäristönsuojeluun.

3. Komission ehdotus

Komissio katsoo, että asetusta on syytä muuttaa Slovenian pyynnön mukaisesti.

Slovenian esittämillä syillä voidaan perustella esitettyä siirtymäkautta. Lisäksi - mikä tärkeintä - siirtymäkauden käytännön vaikutukset sähkön sisämarkkinoiden toiminnalle olisivat hyvin pienet. Tämä johtuu ennen muuta siitä, että Slovenian ja Itävallan/Italian välisten yhteenliitäntöjen käytettävissä oleva kapasiteetti on hyvin pieni. Lisäksi Slovenia jakaa vain 50 prosenttia tästä kapasiteetista.

Konkreettisina lukuina ilmaistuna Slovenia jakaa noin 300 MW (Italian raja) ja 250 MW (Itävallan raja) kokonaiskapasiteetista. Nämä luvut ovat pieniä verrattuna esimerkiksi sähköntuotannon kokonaiskapasiteettiin kyseisissä kolmessa jäsenvaltiossa (Italia n. 77 000 MW, Itävalta n. 18 000 MW ja Slovenia n. 13 000 MW).

Tilanne ei todennäköisesti muutu ennen 1. heinäkuuta 2007. Kyseisten kahden yhteenliitännän kapasiteetin lisäämisestä on olemassa konkreettisia suunnitelmia, mutta nämä hankkeet eivät ole vielä niin pitkällä, että kapasiteetin odotettaisiin merkittävästi laajenevan ennen 1. heinäkuuta 2007.

Mitä tulee vaikutuksiin Slovenian markkinoilla, on totta, että nykyisessä järjestelmässä pienkuluttajat jäävät käytännössä järjestelmän ulkopuolelle (erityisesti Itävallan rajalla). Vaikutukset eivät kuitenkaan kohdistu kotitalouksiin, koska Slovenian hallitus ei aio avata markkinoita kotitalouksille ennen 1. heinäkuuta 2007, joka on direktiivisä 54/2003/EY säädetty määräaika markkinoiden täydelliselle avaamiselle.

Näin ollen komissio ehdottaa asetuksen muuttamista siten, että 6 artiklan 1 kohtaa ja siihen liittyviä suuntaviivojen sääntöjä sovelletaan Sloveniaan vasta 1. heinäkuuta 2007 alkaen silloin, kun on kyse yhteenliitännän kapasiteetin jakamisesta Slovenian toimesta.

2004/0109 (COD)

Ehdotus EUROOPAN PARLAMENTIN JA NEUVOSTON ASETUS asetuksen (EY) 1228/2003 muuttamisesta sen päivämäärän osalta, josta alkaen tiettyjä säännöksiä sovelletaan Sloveniaan

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen [1],

[1] EUVL C , , s. .

ottavat huomioon Euroopan talous- ja sosiaalikomitean lausunnon [2],

[2] EUVL C , , s. .

ovat kuulleet alueiden komiteaa,

noudattavat perustamissopimuksen 251 artiklassa määrättyä menettelyä [3],

[3] EUVL C , , s. .

sekä katsovat seuraavaa:

(1) Verkkoon pääsyä koskevista edellytyksistä rajat ylittävässä sähkön kaupassa 26 päivänä kesäkuuta 2003 annetun Euroopan parlamentin ja neuvoston asetuksen (EY) N:o 1228/2003 [4] tavoitteena on vahvistaa oikeudenmukaiset säännöt rajat ylittävää sähkökauppaa varten.

[4] EUVL L 176, 15.7.2003, s. 1.

(2) Asetuksen (EY) N:o 1228/2003 15 artiklan mukaan asetusta sovelletaan 1 päivästä heinäkuuta 2004.

(3) Asetuksen N:o 1228/2003 6 artiklan 1 kohdan mukaan verkon ylikuormitusongelmiin on puututtava syrjimättömin markkinaehtoisin ratkaisuin, jotka antavat markkinaosallistujille ja siirtoverkonhaltijoille tehokkaita taloudellisia signaaleja.

(4) Asetuksen (EY) N:o 1228/2003 liitteenä ovat käytettävissä olevan kansallisten verkkojen välisten yhteenliitäntöjen siirtokapasiteetin hallintaa ja jakamista koskevat suuntaviivat, joiden ensimmäisen luvun ("Yleistä") 1-4 kohta sisältää asetuksen 6 artiklan 1 kohdan yleiseen periaatteeseen suoraan liittyvät säännöt.

(5) Slovenia on pyytänyt siirtymäkautta 6 artiklan 1 kohdan ja suuntaviivojen vastaavien sääntöjen soveltamiselle 1 päivään heinäkuuta 2007.

(6) Slovenia on osoittanut, että ilman siirtymäkautta Itävallasta tuotavan sähkön korkeammat hinnat vaikuttaisivat haitallisesti joihinkin energiaa paljon käyttäviin Slovenian yrityksiin ja Italiaan suuntautuvasta viennistä saatavien tulojen väheneminen vaikuttaisi haitallisesti joihinkin sähköntuottajiin. Tällainen tilanne haittaisi kyseisten yritysten meneillään olevaa rakennemuutosta tai sähköntuotantoon sovellettavan yhteisön säännöstön noudattamiseksi toteutettavia toimia.

(7) Slovenian esittämillä syillä voidaan perustella poikkeusta. Lisäksi koska kyseisten yhteenliitäntöjen kapasiteetti on pieni ja koska tilanne ei todennäköisesti muutu ennen 1 päivää heinäkuuta 2007, tällaisen poikkeuksen käytännön vaikutus sisämarkkinoihin on hyvin vähäinen.

(8) Poikkeus olisi rajoitettava siihen, mikä on välttämätöntä Slovenian pyynnön täyttämiseksi. Sen vuoksi sen pitäisi koskea ainoastaan Slovenian siirtoverkonhaltijan jakamaa osaa siirtokapasiteetista ja sitä pitäisi soveltaa ainoastaan siltä osin kuin kyseinen kapasiteetti ei ylitä puolta käytettävissä olevasta kokonaiskapasiteetista.

(9) Asetus (EY) N:o 1228/2003 olisi sen vuoksi muutettava vastaavasti,

OVAT ANTANEET TÄMÄN ASETUKSEN:

1 artikla

Lisätään asetuksen (EY) N:o 1228/2003 15 artiklaan kolmas kohta seuraavasti:

"Slovenian ja sen naapurijäsenvaltioiden välisten yhteenliitäntöjen osalta 6 artiklan 1 kohtaa ja liitteen 'Yleistä'-luvun 1-4 kohdan sääntöjä sovelletaan 1 päivästä heinäkuuta 2007. Tätä kohtaa sovelletaan ainoastaan Slovenian siirtoverkonhaltijan jakamaan osaan siirtokapasiteetista ja ainoastaan siltä osin kuin kyseinen kapasiteetti ei ylitä puolta käytettävissä olevasta kokonaiskapasiteetista."

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Asetusta sovelletaan 1 päivästä heinäkuuta 2004.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Europan parlamentin puolesta Neuvoston puolesta

Puhemies Puheenjohtaja